PLANB เตรียมใช้งบ 121.74 ลบ. ซื้อหุ้น “แม็กซ์วิวมีเดีย” เพื่อขยายสื่อโฆษณา
PLANB เตรียมใช้งบ 121.74 ลบ. ซื้อหุ้น "บ.แม็กซ์วิวมีเดีย" จำนวน 85% เพื่อขยายสื่อโฆษณา
22 ก.ย. 2558

บริษัท แพลน บี มีเดีย จำกัด (มหาชน) หรือ PLANB ระบุว่า บริษัท มาสเตอร์ สแตนดาร์ด ดิสเพลย์ จำกัด ซึ่งเป็นบริษัทย่อย ได้ลงนามในบันทึกข้อตกลงซื้อหุ้นของบริษัท แม็กซ์วิวมีเดีย กรุ๊ป จำกัด ซึ่งทำธุรกิจด้านสื่อโฆษณา ในอัตราส่วนร้อยละ 85 ของจำนวนหุ้นทั้งหมด คิดเป็นมูลค่า 121.74 ล้านบาท ซึ่งคาดว่าจะเข้าดำเนินการได้ภายในเดือนต.ค.นี้ โดยการลงทุนดังกล่าวเพื่อได้รับสัดส่วนกำไรของการขายโฆษณาที่มากขึ้น รวมถึงเพื่อขยายธุรกิจไปสู่สื่อโฆษณาที่หลากหลายและครอบคลุมมากยิ่งขึ้น รวมทั้งตอบสนองความต้องการของลูกค้ามากยิ่งขึ้น
ทั้งนี้บริษัท แม็กซ์วิวมีเดีย กรุ๊ป มีทุนจดทะเบียน 100 ล้านบาท โดยมีสื่อโฆษณาประเภทดิจิตอลจำนวน 19 จอภาพ และสื่อโฆษณาประเภทป้ายนิ่งจำนวน 3 ป้าย ในบริเวณจังหวัดกรุงเทพ เชียงใหม่ ขอนแก่น สุราษฎร์ธานี นนทบุรี ภูเก็ต เมืองพัทยา เมืองหาดใหญ่ และ เกาะสมุย เพื่อให้บริการข้อมูลข่าวสารและโฆษณาแพร่ภาพสินค้า
สำหรับแหล่งเงินลงทุนจะมาจากเงินสดจากการดำเนินงาน โดยบริษัทจะชำระเงินมัดจำจำนวน 30 ล้านบาทในวันที่ทำการลงนามในบันทึกข้อตกลงซื้อขายหุ้น โดยการเข้าซื้อจะขึ้นอยู่กับการตรวจสอบสถานะทางการเงินและกฎหมายของบริษัท แม็กซ์วิวมีเดีย กรุ๊ป จำกัด (Due Diligence)